doc.dr.sc. Ksenija Romstein, prof. rehab.

spec. rane intervencije

Fakultet za odgojne i obrazovne znanosti Osijek

[kromstein@foozos.hr](mailto:kromstein@foozos.hr)

**Suradnja dječjih vrtića i roditelja:**

**ključna komponenta prevencije rizika socijalne isključenosti djece**

sažetak

Suradnja odgojitelja i roditelja, u smislu ostvarivanja kontinuiteta odgojne prakse, obilježena je proturječjem jer je odgojiteljima važno očuvanje profesionalnog identiteta i iznošenje uloga vezanih uz radno mjesto, a roditeljima očuvanje vlastite obiteljske kulture, tj. obiteljskih vrijednosti, uloga i relacija u odgoju djece. Razlike u odgojnoj praksi podizanja djece u obitelji i instituciji proizlaze iz razlike u karakteristikama okruženja i razlike u dominantnoj orijentaciji o poželjnom i ispravnom, odnosno vrijednostima. Uvažavanje djetetovog obiteljskog „backgrounda“ i sustava vrijednosti obitelji na razini kontinuiteta i kreativnog konflikta omogućuje djetetu jačanje vlastitih kapaciteta za nošenja sa svakodnevnim izazovima. Pritom roditelji imaju značajan utjecaj u djetetovoj ranoj dobi, ali on nije izoliran od drugih čimbenika i u stalnoj je interakciji s njima. Čimbenici poput emocionalnih odnosa u obitelji, biološko-psiholoških karakteristika roditelja i djeteta, te utjecaj odgojiteljskih postupaka i suradnje s roditeljima mogu imati utjecaj na iskustva djeteta, uključujući njegovu participaciju u vršnjačkim relacijama. Odnosno, postupci roditelja u interakciji s drugim čimbenicima, kao npr. postupcima odgojitelja, mogu imati utjecaj na djetetov razvoj i kvalitetu iskustava. S obzirom na to da se razvoj djeteta odvija u progresivnim i kompleksnim interakcijskim obrascima s okolinom, može se promišljati i o kumulativnim učincima odgojnih postupaka roditelja i odgojitelja te njihovoj međusobnoj povezanosti koja se posebno očituje u aktivnostima ekoloških tranzicija djeteta.

Roditelji i odgojitelji iznose odgojne postupke u skladu s implicitnim pedagogijama - vlastitim sustavom vrijednosti, promišljanjima i stavovima o tome što dijete jest i što ono može, pri čemu razina suglasja i njegova kvaliteta imaju tvorbenu funkciju. Roditeljski i odgojiteljski postupci najčešće nisu jasno ograničeni unutar jedne kategorije, tj. odgojnog stila, već su kombinacija više kategorija, pa se komunikacija između roditelja i odgojitelja mijenja s obzirom na situacijski kontekst, potrebe obitelji i razvojne potrebe djeteta. Primjerena komunikacija između roditelja i odgojitelja pridonosi stvaranju optimalne klime koja potiče razvoj djetetove sigurnosti i autonomije. U odnosu na potrebe i identificirani smjer, uloge odgojitelja se mijenjaju, te odgojitelj u svojim partnerskim odnosima s roditeljima može biti savjetnik, facilitator, medijator, učitelj itd. Uloge su promjenjive, ovisno o situaciji i razini potreba, no svakako impliciraju pozitivan pristup djetetu i obitelji, za što je potrebno da odgojitelji imaju primjerene vještine interpersonalne komunikacije. Kombinacija znanja, vještina i osobnosti odgojitelja utječe na iznošenje profesionalnih uloga, a određene pojave i procesi u društvu pred odgojitelja stavljaju nove izazove u propitivanju profesionalnih uloga i kompetencija. Odnosno, odgojitelji se, u kontekstu prevencije socijalne isključenosti, susreću sa promjenom uloga. S obzirom na to da su profesionalne uloge određene karakteristikama radnog mjesta kao što su promjenjivost tijekom vremena, specifičnost kombinacija sadržaja, postojanje društvenog viđenja radnog mjesta i unošenjem osobnih karakteristika koje zajedno čine ljudski odgovor na radnu situaciju, prevencija socijalne isključenosti predstavlja promjenu u radnom okruženju odgojitelja čime se otvara mogućnost novog sagledavanja profesionalne djelatnosti odgojitelja i odgojne prakse. Pri tome suradnja s obiteljima, uključujući kvalitetu komunikacije, postoje glavno područje prevencije socijalne isključenosti. Istraživanja pokazuju kako adekvatne intervencije odgojitelja mogu minimalizirati učinke vršnjačkog isključivanja, no za potpuni učinak potrebna je kvalitetna suradnja s obiteljima.

U radu će se analizirati stilovi interpersonalne komunikacije te će se dati smjernice za prepoznavanje potreba obitelji i usmjeravanja komunikacije prema traženju rješenja i podržavanju djetetovog razvoja. Kao polazište interaktivnog pristupa uzima se područje metakompetentnosti odgojitelja, tj. kompetencija vezanih uz vještine promišljanja o vlastitim pristupima u praksi. Doprinos teme je u poticanju promišljanja o učinkovitosti odabranih komunikacijskih strategija kao i poticanju na promišljanje o potrebi kontinuiranog usklađivanja vlastitih postupaka i komunikacijskih obrazaca s potrebama djeteta i obitelji.

Ključne riječi: suradnja, interpersonalne relacije, prevencija, socijalna isključenost