DRŽAVNI STRUČNI SKUP ZA ODGOJITELJE, STRUČNE SURADNIKE I RAVNATELJE U DJEČJEM VRTIĆIMA U SURADNJI

**TEMA: MODELI ODGOVORA NA ODGOJNO-OBRAZOVNE POTREBE DJECE IZLOŽENE RIZIKU SOCIJALNE ISKLJUČENOSTI U USTANOVAMA RANOG I PREDŠKOLSKOG ODGOJA I OBRAZOVANJA U REPUBLICI HRVATSKOJ**

**17. i 18. ožujka 2021.**

Rizici socijalne isključenosti u ranom djetinjstvu: rezultati pilot istraživanja

dr. sc. Sandra Antulić Majcen

Istraživanja, međunarodne politike i stručne rasprave na razini Europske unije i nacionalnim razinama posljednjih desetljeća mnogo pozornosti usmjeravaju pitanju pristupačnosti i kvalitete ranog i predškolskog odgoja i obrazovanja (RiPOO) jer je dokazano da su visokokvalitetne ustanove RiPOO temelj cjeloživotnog razvoja djece, a ujedno dovode do dugoročnih pozitivnih posljedica za djecu i društvo u cjelini. Koristi od visokokvalitetnih univerzalnih usluga RiPOO posebno su značajne za djecu iz ugroženih i/ili marginaliziranih društvenih grupa. Radi se o djeci koja su iznadprosječno izložena riziku povrede njihovog socijalnog, emocionalnog, fizičkog ili psihičkog integriteta, pa su znatno češće od svojih vršnjaka suočena s različitim nepovoljnim razvojnim ishodima, što znatno povećava rizik njihove socijalne isključenosti (Bouillet, 2018).

Pojam socijalne isključenosti u europskom kontekstu pojavio se sredinom prošlog stoljeća u Francuskoj u raspravama o marginaliziranim društvenim grupama i diskusijama o siromaštvu (Atkinson, 2000.; Kendrick, 2009.; Bynner.; 2001.). Radi se o multidimenzionalnom konstruktu temeljenom na neravnopravnim odnosima moći i neravnopravnom pristupu resursima, mogućnostima i pravima u četiri osnovna područja: ekonomskom, političkom, socijalnom i kulturnom (Popay i sur., 2008.). Socijalna isključenost je širok koncept koji opisuje društveno uvjetovan nepovoljan položaj pojedinaca i društvenih grupa, povezan s nedostatnom pristupačnošću različitih resursa, mogućnosti, sudjelovanja i razvoja (Mohanty i sur., 2016.).

Okolnosti i mogućnosti u kojima djeca žive mogu uzrokovati socijalno isključivanje i utjecati na njihovu budućnost (Micklewright, 2002.). Izloženost socijalnoj isključenosti u djetinjstvu u izravnoj je suprotnosti s pravima djece, znatno oslabljuje mogućnosti socijalne uključenosti u odrasloj dobi i dovodi do sve dubljih društvenih podjela koje jačaju i održavaju se iz generacije u generaciju (Martín-Ordiales, Saldaña De Lera i Morales, 2019.). Europska komisija naglašava da sudjelovanje u ranom i predškolskom odgoju i obrazovanju može biti učinkovito sredstvo za postizanje obrazovne jednakosti za djecu koja žive u nepovoljnim okolnostima, odnosno da može ublažiti faktore rizika (članak 14. Preporuka za visokokvalitetne sustave ranog i predškolskog odgoja i obrazovanja, 2019/C 189/02).

Kumulativni činitelji rizika socijalne isključenosti se višestruko nepovoljno odražavaju na kvalitetu života i razvoja djece rane i predškolske dobi, što upućuje na potrebu definiranja njihovih potreba i problema, utvrđivanje područja u kojima je djeci i njihovim obiteljima potrebno osigurati dodatnu potporu, provjeru dostupnosti i kvalitete takve potpore, definiranje ciljeva, sadržaja i metoda potrebnog odgojno-obrazovnog djelovanja te realizaciju i evaluaciju specifičnih modela potpore.

S ciljem sistematizacije postojećih i kreiranja novih znanstveno utemeljenih spoznaja o etiološkim, fenomenološkim i intervencijskim aspektima rizika socijalne isključenosti djece rane i predškolske dobi, kao temeljima planiranja, razvoja i evaluacije učinkovitosti odgojno-obrazovnih metoda, strategija i programa usmjerenih toj skupini djece i njihovih obitelji, 2020. godine započela je provedba projekta „Modeli odgovora na odgojno-obrazovne potrebe djece izložene riziku socijalne isključenosti u ustanovama ranog i predškolskog odgoja i obrazovanja“ (MORENEC) kojeg financira Hrvatska Zaklada za znanost.

S ciljem uvida u etiološke, fenomenološke i intervencijske aspekte rizika socijalne isključenosti djece rane i predškolske dobi u studenom i prosincu 2020. godine provedeno je pilot istraživanje na uzorku od deset ustanova ranog i predškolskog odgoja i obrazovanja.

Na skupu će biti predstavljen dio rezultata povezan s etiološkim i fenomenološkim aspektima rizika socijalne isključenosti, prikupljen provedbom pilot projekta. Preliminarni rezultati omogućavaju uvid u rizike socijalne isključenosti kojima su izložena djeca rane i predškolske dobi te uspješnost prepoznavanja djece u riziku socijalne isključenosti od strane odgojitelja, kao jednog od bitnih indikatora kvalitete ranog i predškolskog odgoja i obrazovanja.