**DVODNEVNI STRUČNI SKUP**

**MODELI ODGOVORA NA ODGOJNO-OBRAZOVNE POTREBE DJECE IZLOŽENE RIZIKU SOCIJALNE ISKLJUČENOSTI U USTANOVAMA RANOG I PREDŠKOLSKOG ODGOJA I OBRAZOVANJA U REPUBLICI HRVATSKOJ**

U ORGANIZACIJI AGENCIJE ZA ODGOJ I OBRAZOVANJE

**Adobe Connect, 17. i 18. ožujka 2021.**

**Tema: Uključenost djece pripadnika romske nacionalne manjine u program predškole Dječjeg vrtića Rijeka**

Mirela Peić, odgojitelj mentor

***Sažetak izlaganja***

Nacionalni kurikulum za rani i predškolski odgoj i obrazovanje (MZOS, 2014.) navodi kako je kvaliteta odgoja i obrazovanja za svu djecu u Republici Hrvatskoj određena kao cilj i načelo hrvatske odgojno-obrazovne politike. U Pravilniku o sadržaju i trajanju programa predškole (NN, 107/14) navedeno je kako program predškole mora svakom djetetu u godini dana prije polaska u osnovnu školu osigurati optimalne uvjete za razvijanje i unaprjeđivanje vještina, navika i kompetencija te stjecanje spoznaja i zadovoljavanje interesa koji će mu pomoći u prilagodbi na nove uvjete života, rasta i razvoja u školskom okruženju; osnovna je zadaća programa predškole razvijanje i unapređivanje tjelesnih, emocionalnih, socijalnih i spoznajnih potencijala djeteta te poticanje komunikacijskih vještina potrebnih za nove oblike učenja.

Za mnogu djecu polazak u vrtić prvo je iskustvo u strukturiranom okruženju s odraslim osobama i djecom i prilika za razvoj vještina koje će biti temelj za učenje u osnovnoj školi. Uključivanje djece pripadnika romske manjine u vrtiće jedna je od najsnažnijih mjera koje mogu značajno utjecati na smanjenje nejednakih šansi u daljnjem obrazovanju. Uz podršku Grada Rijeke, Odjela gradske uprave za odgoj i obrazovanje te u suradnji s predstavnicima romske zajednice, kontinuirano se radi na stvaranju uvjeta za što učinkovitiju, potpuniju i kvalitetniju integraciju djece pripadnika romske nacionalne manjine u odgojne skupine i programe Dječjeg vrtića Rijeka. U gradu Rijeci, prepoznatljivom po svojoj otvorenosti, toleranciji, multikulturalnosti te prihvaćanju i podržavanju različitosti (zato i nosi naziv „luka različitosti“) dogodila se sinergija ključnih čimbenika: predstavnika gradskih vlasti, predškolske ustanove, civilnog sektora (romski aktivisti), savjetnice iz riječkog ureda pravobraniteljice za djecu, volontera - tumača itd., koji su zajedničkim djelovanjem i usmjerenom odlučnošću uspjeli uključiti visok postotak romske djece u program predškole. Održavani su sastanci radne skupine radi što boljeg povezivanja, zajedničkog planiranja rada, podjele poslova, međusobnog izvještavanja, analiziranja i vrednovanja postignuća. Izrađen je trojezični (hrvatski/albanski/romski) letak-plakat u cilju sveobuhvatnijeg informiranja romskih obitelji i poziva na upis djece u program predškole. Tiskane materijale u romskim naseljima i drugim dijelovima grada distribuirali su romski aktivisti, proveden je upisni postupak uz individualizirani pristup, a u suradnji s Hrvatskim zavodom za zapošljavanje zaposlene su četiri Romkinje u ulozi romskih pomagača koje su tijekom boravka djece u vrtiću bile podrška djeci u prilagodbi boravka i savladavanju jezičnih barijera. Program predškole za djecu pripadnike romske nacionalne manjine organiziran je i proveden po modelu integracije u redovite odgojno-obrazovne skupine radi lakše i prirodnije integracije i situacijskog usvajanja hrvatskoga jezika. Osiguran je poludnevni boravak djece u vrtiću uz tri obroka dnevno. Program predškole je besplatan, a djecu se može upisivati i dvije godine prije polaska u osnovnu školu kako bi što bolje savladala hrvatski jezik i bila što spremnija za polazak u školu.

Kvalitetan predškolski odgoj za djecu pripadnike romske manjine poboljšava njihovu jezičnu pripremljenost i spremnost za školu, uz dobrobiti na planu cjelovitog razvoja djece. Uključivanje u cjelodnevne programe značajno utječe na kvalitetu svakodnevnog života te odgoja i obrazovanja romske djece od jačanja obrazovnih kapaciteta djece do njihova osnaživanja i uspješne integracije u okruženje). Ovaj tzv. „riječki model“ primjer je dobre prakse načina informiranja i osvješćivanja romske zajednice o važnosti uključivanja djece u redovni program vrtića, odnosno program predškole. Veća uključenost romske djece dovela je do boljeg prihvaćanja institucionalnog oblika odgoja i obrazovanja i od strane njihovih obitelji; povoljni utjecaji vrtića na djecu osnažili su ih u nastojanju uključivanja u cjelodnevni redoviti program kontinuirano tijekom pedagoške godine, a ne samo u obavezni program predškole.